ET Euroopa Liidu Teataja C 54/5

Teade Hiina Rahvavabariigist pärit teatavate plastist kottide ja pakendite impordi suhtes kohaldatavate dumpinguvastaste meetmete osalise vahepealse läbivaatamise algatamise kohta

(2007/C 54/06)

Komisjon on otsustanud vastavalt nõukogu määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”) (1) artikli 11 lõikele 3 algatada omal initsiatiivil osalise vahepealse läbivaatamise. Läbivaatamine piirdub dumpingu aspektidega ühe eksportiva tootja — Xinhui Alida Polythene Limited (edaspidi “äriühing”) — puhul.

1. Toode

Vaatluse all on Hiina Rahvavabariigist pärit ja praegu CN-koodide ex3923 21 00, ex3923 29 10 ja ex3923 29 90 (TARICi koodid 3923210020, 3923291020 ja 3923299020) alla klassifitseeritud plastist kotid ja pakendid (“vaatlusalune toode”), mis sisaldavad vähemalt 20 % massist polüetüleeni ja mille paksus on alla 100 mikromeetri. Need CN-koodid esitatakse ainult teavitamise eesmärgil.

2. Kehtivad meetmed

Praegu kohaldatavad meetmed on nõukogu määrusega (EÜ) nr 1425/2006 (2) kehtestatud lõplikud dumpinguvastased tollimaksud.

3. Läbivaatamise põhjused

Komisjonil on piisavalt esmapilgul usutavaid tõendeid, et tingimused, mille alusel meetmed kehtestati, on muutunud ning et nimetatud muutused on püsivad. Komisjoni käsutuses oleva teabe põhjal on äriühing valdavalt turumajanduslik, mida näitab asjaolu, et äriühing vastab nüüd algmääruse artikli 2 lõike 7 punktis c esitatud kriteeriumidele. Lisaks sellele nähtub kättesaadavast teabest, et alates ajavahemikust, mille põhjal praegused meetmed kehtestati, on püsivalt muutunud äriühingu müügimudel, seda nii seoses kvaliteedi kui ka sihtkohtadega, ning muutunud on ka installeeritud tootmisvõimsus.

Lisaks ilmneks äriühingu oma kuludel/omamaistel hindadel põhineva normaalväärtuse ja ekspordihindade võrdlemisel, et dumpingu määr on märkimisväärselt madalam kui kehtivate meetmete aluseks olev määr. Seega ei ole meetmete kohaldamine praegusel tasemel, mis põhineb varem kindlaks tehtud dumpingumääral, enam dumpingu korvamiseks vajalik.

4. Dumpingu kindlakstegemise menetlus

Komisjon on pärast nõuandekomiteega konsulteerimist jõudnud järeldusele, et on piisavalt tõendeid, mis õigustavad osalise vahepealse läbivaatamise algatamist Seega algatab komisjon käesolevaga läbivaatamise kooskõlas algmääruse artikli 11 lõikega 3, et välja selgitada, kas äriühing tegutseb turumajanduse tingimustes vastavalt algmääruse artikli 2 lõike 7 punktile c. Kui see on nii, siis määrab komisjon kindlaks äriühingu individuaalse oma kuludel/omamaistel hindadel põhineva dumpingumarginaali või alternatiivina äriühingu individuaalse dumpingumarginaali kooskõlas algmääruse artikli 9 lõikega 5. Dumpingu tuvastamise korral määrab komisjon kindlaks tollimaksumäära, mis peaks kehtima vaatlusaluse toote ühendusse importimisel.

Uurimise käigus hinnatakse kehtivate meetmete jätkamise, lõpetamise või muutmise vajadust eespool nimetatud äriühingu suhtes.

a) Küsimustikud

Selleks, et saada uurimise jaoks vajalikku teavet, saadab komisjon küsimustikud kõnealusele äriühingule ja asjaomase ekspordiriigi ametiasutustele. Kõnealune teave ja tõendusmaterjal peavad komisjoni jõudma käesoleva teate punkti 5 alapunkti a alapunktis i sätestatud tähtaja jooksul.

b) Teabe kogumine ja poolte ärakuulamine

Kõigil huvitatud isikutel palutakse teha teatavaks oma seisukohad, esitada muud kui küsimustikuga hõlmatud teavet ja tõendusmaterjali. Komisjon peab saama sellise teabe ja tõendusmaterjalid käesoleva teate punkti 5 alapunkti a alapunktis i sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused Vastav taotlus tuleb esitada käesoleva teate punkti 5 alapunkti a alapunktis ii sätestatud tähtaja jooksul.

c) Turumajanduslik staatus

Kui äriühing esitab piisavalt tõendeid selle kohta, et ta tegutseb turumajanduslikes tingimustes, st et ta vastab algmääruse artikli 2 lõike 7 punktis c sätestatud kriteeriumidele, määratakse normaalväärtus kindlaks vastavalt algmääruse artikli 2 lõike 7 punktile b. Selleks tuleb esitada nõuetekohaselt põhjendatud taotlus käesoleva teadaande punkti 5 alapunktis b sätestatud tähtaja jooksul. Komisjon saadab taotluse vormi kõnealusele äriühingule ning Hiina Rahvavabariigi ametiasutustele.

d) Turumajandusriigi valik

Juhul kui äriühingule ei võimaldata turumajanduslikku kohtlemist ja vastavalt algmääruse artikli 9 lõikele 5, kasutatakse normaalväärtuse kehtestamiseks Hiina Rahvavabariigi jaoks sobivat turumajandusriiki kooskõlas algmääruse artikli 2 lõike 7 punktiga a. Komisjon kavatseb sel eesmärgil taas kasutada Malaisiat, nagu tehti ka uurimise käigus, mille tulemusena kehtestati praegused meetmed Hiina Rahvavabariigist pärit vaatlusaluse toote impordi suhtes. Huvitatud isikutel palutakse käesolevaga kommenteerida kõnealuse valiku sobivust käesoleva teate punkti 5 alapunktis c sätestatud tähtaja jooksul.

Juhul kui äriühingule võimaldatakse turumajanduslikku kohtlemist, võib komisjon kasutada vajadusel ka asjaomases turumajandusriigis kehtestatud normaalväärtusega seotud tulemusi, nt normaalväärtuse määramiseks vajalike kulu- või hinnategurite asendamiseks Hiina Rahvavabariigis, kui seal ei ole usaldusväärsed vajalikud andmed kättesaadavad. Komisjon kavatseb ka sel eesmärgil kasutada Malaisiat.

5. Tähtajad

a) Üldtähtajad

i) Endast teatamine, küsimustiku vastuste ja mis tahes muu teabe esitamine

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas kõnealune isik on endast teatanud eespool nimetatud ajavahemiku jooksul.

ii) Ärakuulamine

Samuti võivad kõik huvitatud isikud sama 40päevase tähtaja jooksul taotleda komisjonilt ärakuulamist.

b) Eritähtaeg taotluste esitamiseks turumajandusliku staatuse saamiseks

Äriühingu käesoleva teadaande punkti 4 alapunktis e osutatud nõuetekohaselt põhjendatud turumajandusliku kohtlemise taotlus peab jõudma komisjoni 21 päeva jooksul alates käesoleva teate avaldamisest Euroopa Liidu Teatajas.

c) Eritähtaeg turumajandusriigi valikuks

Uurimises osalevad isikud võivad soovida esitada märkusi selle kohta, kas Malaisia, mida kasutatakse vastavalt käesoleva teate punkti 4 alapunktile d turumajandusriigina normaalväärtuse määramisel Hiina Rahvavabariigi puhul, on selleks sobiv. Need märkused peavad jõudma komisjoni 10 päeva jooksul pärast käesoleva teate avaldamist Euroopa Liidu Teatajas.

6. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teates nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Limited” (3) (“piiratud kasutusega”) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES” (“tutvumiseks huvitatud isikutele” ).

Komisjoni postiaadress:

European Commission Directorate General for Trade Directorate H Office: J-79 5/16 B-1049 Brussels Faks: (32-2) 295 65 05.

7. Koostööst hoidumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 nii positiivsed kui ka negatiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

8. Uurimise ajakava

Uurimine viiakse vastavalt algmääruse artikli 6 lõikele 9 lõpule 15 kuu jooksul pärast käesoleva teadaande Euroopa Liidu Teatajas avaldamise kuupäeva.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 2117/2005 (ELT L 340, 23.12.2005, lk 17).

(2) ELT L 270, 29.9.2006, lk 4.

(3) See tähendab, et nimetatud dokument on ainult asutusesiseseks kasutamiseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43)) artiklile 4. See on konfidentsiaalne dokument vastavalt algmääruse artiklile 19 ja GATT 1994 artikli VI rakendamist käsitleva WTO lepingu (dumpinguvastane leping) artiklile 6.